Talous- ja sosiaalikomitean lausunto aiheesta "Ehdotus neuvoston asetukseksi (EY) yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana" () (1999/C 101/16)

Neuvosto päätti 24. huhtikuuta 1998 perustamissopimuksen 198 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "Ulkosuhteet"-jaosto antoi lausuntonsa 17. joulukuuta 1998. Esittelijä oli Adalbert Kienle.

Talous- ja sosiaalikomitea hyväksyi 27. 28. tammikuuta 1999 pitämässään 360. täysistunnossa (tammikuun 27. päivän kokouksessa) seuraavan lausunnon. Äänestyksessä annettiin 59 ääntä puolesta ja 1 vastaan 2:n pidättyessä äänestämästä.

1. Johdanto

1.1. Cardiffissa (15. 16. kesäkuuta 1998) kokoontunut Eurooppa-neuvosto ilmaisi tyytyväisyytensä laajentumisvalmisteluissa Luxemburgin huippukokouksen jälkeen saavutettuun edistymiseen. Lisäksi se rohkaisi jatkamaan pikaisesti liittymistä valmistelevaa kumppanuutta. Eurooppa-neuvosto kannatti erityisesti liittymistä edistävään kumppanuuteen kuuluvien maatalous-, ympäristö- ja liikennepolitiikan painopistealoja.

1.2. Jokaiselle Keski- ja Itä-Euroopan kymmenelle hakijamaalle on tarkoitus myöntää vuodesta 2000 alkaen vuosittain 3 miljardia ecua osana "Agenda 2000" -toimia. Summasta:

1,5 miljardia ecua on Phare-tukea,

miljardi ecua on erityisesti ympäristönsuojelua ja liikennettä varten myönnettävää rakennetukea (Ispa) ja

1 500 miljoonaa ecua on maataloudelle myönnettävää tukea (Sapard).

1.3. Phare-ohjelmaa, jolla Keski- ja Itä-Euroopan siirtymätalousmaiden siirtymistä markkinatalouteen on tähänkin asti tuettu, on siis tarkoitus jatkaa. Liittymistä edeltävän tuen uusilla välineillä, rakenne- ja maataloustuella, on tarkoitus edistää jäsenyyttä edeltävää jatkuvaa sopeutumista ja mahdollistaa erityisesti yhteisön säännöstön omaksuminen ja noudattaminen.

1.4. Maatalouden alan liittymistä edeltävän tuen on määrä noudattaa yhteisen maatalouspolitiikan uudistuksen päätavoitteita. Ennen kaikkea sillä on tarkoitus tukea maakohtaisesti maataloustuotannon rakennemuutosta ja uudenaikaistamista sekä elintarvikkeiden jalostusta ja markkinointia. Tukitoimina 2 artiklassa mainitaan mm.:

maatilojen investoinnit,

maatalous- ja kalastustuotteiden jalostamisen ja markkinoinnin parantaminen,

laadunvalvonnan sekä eläinlääkintä- ja kasvinsuojelutarkastusten rakenteiden parantaminen,

ympäristönsuojeluun ja maaseudun säilyttämiseen tarkoitetut maatalouden tuotantomenetelmät,

tuottajaryhmittymien perustaminen,

kylien kunnostaminen ja kehittäminen sekä maaseudun kulttuuriperinnön suojeleminen ja säilyttäminen,

maarekisterien perustaminen ja ylläpito,

maaseudun perusrakenteiden kehittäminen ja parantaminen,

vesivarojen hoito,

metsätalous, metsitys mukaan lukien.

1.5. Tuki toteutetaan monivuotisina ohjelmina, joissa noudatetaan rakennepolitiikassa sovellettavien toimenpideohjelmien suuntaviivoja ja periaatteita.

1.6. Maataloudelle ja maaseudulle myönnettävä liittymistä edeltävä tuki (500 miljoonaa ecua vuoden 1997 vakiohintojen mukaan) rahoitetaan Agenda 2000 -ehdotuksen mukaan maatalouden ohjaus- ja tukirahaston (EMOTR) tukiosastosta.

2. Yleistä

2.1. Talous- ja sosiaalikomitea toteaa myös tässä lausunnossa pitävänsä Euroopan unionin itälaajentumista ainutlaatuisena historiallisena mahdollisuutena koota Euroopan kansat yhteen. Maatalouden ja maaseudun liittymistä edeltävää tukea koskevan keskustelun kannalta erityisen merkittäviä ovat seuraavat komitean tähän mennessä antamat lausunnot:

Oma-aloitteinen lausunto aiheesta "Keski- ja Itä-Euroopan maiden liittymisen vaikutukset yhteiseen maatalouspolitiikkaan" (Esittelijä: Jean-Paul Bastian), CES 1505/96 (),

"Komission tiedonannon 'Agenda 2000' maatalousnäkökohdat" (Esittelijä: Jean-Paul Bastian), CES 1396/97 (),

"Liittymistä edeltävän strategian lujittaminen" (Esittelijä: Filip Hamro-Drotz), CES 456/98 ().

2.2. On aina pidettävä mielessä, että maataloudella on kaikissa kymmenessä hakijamaassa erittäin merkittävä rooli. Tämä koskee sekä sen osuutta BKT:sta että työvoimasta. Komission mukaan KIE-maissa työvoimasta 22,5 % työskentelee maataloudessa, kun EU:ssa (15 jäsenvaltiota) osuus on vain noin 5,1 %. Kuitenkin myös EU-maissa (15 jäsenvaltiota) maataloudessa työskentelevien osuus oli aikaisemmin huomattavasti nykyistä suurempi. Tämä osoittaa, että KIE-maiden maataloudella ja maaseudulla on vielä edessään huomattavia sopeutumisvaikeuksia, koska maaseudulla vaihtoehtoisia työmahdollisuuksia on erittäin vähän. On selvää, että esim. Puolassa monet maatilat eivät juuri tuota tuotteita myytäväksi ja niiden tulot jäävät erittäin pieniksi.

2.3. Vuosina 1989/1990 alkaneen syvän sopeutumiskriisin jälkeen maatalous alkaa nyt vuosien kuluttua päästä useimmissa KIE-maissa jaloilleen. Komission PO VI:n tuoreimmassa, 2. lokakuuta 1998 päivätyssä KIE-maiden tilannetta ja mahdollista kehitystä käsittelevässä selvityksessä kuvataan kaunistelematta maatalouden rakenteiden vakavia heikkouksia sekä kyseisten maiden maatalouden ja elintarviketeollisuuden huomattavia sopeutumisvaikeuksia.

2.3.1. Erityisen selvää on, ettei maareformin ja yksityistämisen toteuttaminen pelkästään paperilla riitä. Omistusoikeuksien lopullinen selvittäminen, maatilojen rakenteellinen uudistaminen ja toimivien kiinteistömarkkinoiden luominen riippuu paljon enemmän KIE-maiden omista ja nykyistä voimakkaammista ponnisteluista. Myöskään maataloustuotantoa tukevien ja sen tuotteiden jalostukseen liittyvien alojen modernisointiin liittyvät KIE-maiden omat ponnistelut eivät saa lamaantua. Sama koskee vaatimusta noudattaa yhteisön säännöstöä markkinointiorganisaatioiden ja -kanavien sekä tarvittavan hallinnon rakentamisessa.

2.4. Komitea hyväksyy periaatteessa asetusehdotuksen maatalouden ja maaseudun liittymistä edeltävää yhteisöntukea koskevat pohdinnat.

2.5. Komitean tähänastinen arvio, että hakijamaiden maatalouden uusi nousukausi toteutuu huomattavasti komission aiempia oletuksia hitaammin, kuitenkin vahvistuu.

2.6. Esille nouseekin ennen kaikkea kysymys jäsenyyden ehdoksi asetettujen "Kööpenhaminan perusteiden (1993)" täyttymisestä. Komitea on vakuuttunut siitä, että liikaa kiirehdityllä jäsenyydellä on väistämättä kohtalokkaita seurauksia maaseudun työllisyydelle. Tämän vuoksi myös yhteisessä maatalouspolitiikassa on varauduttava siirtymäkausiin.

2.7. Komitea on vakuuttunut siitä, että vaikka asetusluonnoksen 2 artiklan toimenpideluettelo onkin toivottava, on se rahoituksen rajallisuus huomioon ottaen liian laaja. Näin annetaan se (väärä) käsitys, että saatavilla on "kultamunia muniva hanhi". Lisäksi tuen virheellisen myöntämisen vaara kasvaa automaattisesti. Vaihtoehtona on, että EU-hallinto päättää asiasta. Sen tuensaajat voivat taas kokea "saneluksi", mikä jo sinällään heikentää onnistumismahdollisuuksia. On hyvä muistaa, että KIE-mailla on myös kielteisiä kokemuksia ulkomaalaisista neuvonantajista.

2.7.1. Tämän vuoksi komitea suositteleekin painokkaasti, että toimet keskitetään huomattavasti entistä voimakkaammin yhteisön säännöstön ja siten myös yhteisen maatalouspolitiikan omaksumisen valmisteluun. Lisäksi on tarpeen rajata liittymistä edeltävä Ispa- ja Sapard-tuki sekä Phare-ohjelma toisistaan entistä avoimemmalla tavalla.

2.8. Talous- ja sosiaalikomitea on tyytyväinen siihen, että talous- ja yhteiskuntaelämän osapuolten kanssa suunnitellaan tiivistä toimien valmistelu-, toteutus-, rahoitus- ja arviointiyhteistyötä. Tässä yhteydessä on paikallaan ottaa opiksi esim. Phare-ohjelmasta saaduista kokemuksista. Moniarvoisen yhteiskuntarakenteen muodostuminen näyttää tähän mennessä tapahtuvan KIE-maissa hitaasti. Myös maatalouden eturyhmät ovat heikosti kehittyneitä, niiden järjestäytymisaste on alhainen tai ne kilpailevat keskenään.

2.8.1. Tämän vuoksi komitea kehottaakin painokkaasti asettamaan inhimillisen pääoman etusijalle ja kiinnittämään erityistä huomiota yhteiskunnallisten voimien vahvistamiseen. Tiivis yhteiskunnallinen erityisesti talous- ja yhteiskuntaelämän osapuolten vuoropuhelu on perusedellytys sille, että muutokset onnistuvat taloudellisesti ja ovat yhteiskunnallisesti kestäviä. Tärkeänä tavoitteena tulisi myös olla elinvoimaisten ja riittävän edustuksen takaavien järjestöjen luominen. Talous- ja sosiaalikomiteasta olisi toivottavaa korostaa Länsi- ja Itä-Euroopan välisten ystävyyskaupunki- ja ystävyyskuntasuhteiden luomisen ja hoitamisen sekä työssäkäyvien nuorten harjoittelijavaihdon merkitystä.

2.8.2. Etenkin ohjelmien alkuvaiheessa komitea tarjoaa kokemuksensa ja asiantuntemuksensa vuoksi ihanteellisen foorumin tiiviille ajatusten- ja kokemustenvaihdolle. Tässä yhteydessä olisi otettava mukaan myös TSK:n nykyiset neuvoa-antavat sekakomiteat.

2.9. Komitea on toistuvasti ilmaissut suhtautuvansa myönteisesti hakijamaiden maataloudelle myönnettävään liittymistä edeltävään tukeen. Komitea on tietoinen, että tämä yhteisön toimi ainoastaan täydentää vastaavia maakohtaisia toimia, eikä voi koskaan korvata hakijamaiden omia ponnisteluja. Tällä välin epäilykset, ettei ehdotettu vuosittainen 500 miljoonan ecun kokonaissumma yksinkertaisesti riitä yhteensä kymmenelle jäsenyyttä hakeneelle KIE-maalle, ovat kuitenkin vahvistuneet.

2.10. Komitea muistuttaa, että maataloudessa työskentelevien määrä laskee KIE-maissa tulevina vuosina rajusti. Pikaisesti tarvittavan ja välttämättömän sosiaalisen puskurin ja uusien työpaikkojen luominen ylittää kuitenkin selvästi yhteisen maatalouspolitiikan mahdollisuudet. Tämän vuoksi komitea toistaakin ehdotuksensa perustaa Phare-, Ispa- ja Sapard-tuen lisäksi liittymistä edeltäväksi ajaksi erillinen rahasto, jonka määrärahoista huomattava osa olisi peräisin yhteisön talousarviosta. Mitä tulee yhteisön talousarvion jäädyttämisestä käytävään poliittiseen keskusteluun, talous- ja sosiaalikomitea huomauttaa, että sillä olisi väistämättä vakavia seurauksia ehdotetuille liittymistä edeltäville ohjelmille.

Bryssel 27. tammikuuta 1999.

Talous- ja sosiaalikomitean puheenjohtaja

Beatrice RANGONI MACHIAVELLI

() EYVL C 150, 16.5.1998, s. 14.

() EYVL C 75, 10.3.1997.

() EYVL C 73, 9.3.1998.

() EYVL C 157, 25.5.1998.